**Obrazložitev Splošnega akta o spremembah in dopolnitvah Splošnega akta o postopkih (so)financiranja in ocenjevanja ter spremljanju izvajanja znanstvenoraziskovalne dejavnosti**

S spremembami in dopolnitvami Splošnega akta o postopkih (so)financiranja in ocenjevanja ter spremljanju izvajanja znanstvenoraziskovalne dejavnosti (Uradni list RS, št. 166/22) se spreminja ureditev podaljšanja obdobja, ki opredeljuje karierne stopnje raziskovalcev.

Spremembe predlagamo zaradi ocene o neustrezni ureditvi obravnave časa izrabljenega starševskega dopusta pri določanju kariernih stopenj, ki razlikuje med raziskovalci ženskega in moškega spola, poleg tega pa v navedeno ni vključena karierna stopnja srednje generacije raziskovalcev. Različno je obravnavana tudi odsotnost zaradi bolezni ali poškodb oziroma drugih primerov odsotnosti, določenih v predpisih o zdravstvenem zavarovanju.

Z namenom zagotovite enakopravne obravnave vseh raziskovalcev predlagamo, da se pri določitvi podaljšanega obdobja za določitev karierne stopnje za vse raziskovalce upošteva, da se v primeru, če je raziskovalec izkoristil dopust iz naslova zavarovanja za starševsko varstvo, čas po letu zagovora za vsakega otroka podaljša za leto in pol. Čas po letu zagovora se za vse raziskovalce podaljša tudi v primeru dokumentirane odsotnosti zaradi bolezni ali poškodb oziroma drugih primerov odsotnosti, določenih v predpisih o zdravstvenem zavarovanju, če gre za neprekinjeno odsotnost, daljšo od šestih mesecev, in sicer največ za čas upravičene odsotnosti.

V 2. členu se z namenom zagotovite enakopravne obravnave vseh raziskovalcev pri določitvi podaljšanega obdobja za določitev karierne stopnje za vse raziskovalce upošteva, da se v primeru, če je raziskovalec izkoristil dopust iz naslova zavarovanja za starševsko varstvo, čas po letu zagovora prvega doktorata za vsakega otroka podaljša za leto in pol. Čas po letu zagovora prvega doktorata se za vse raziskovalce podaljša tudi v primeru dokumentirane odsotnosti zaradi bolezni ali poškodb oziroma drugih primerov odsotnosti raziskovalca, določenih v predpisih o zdravstvenem zavarovanju, če gre za neprekinjeno odsotnost, daljšo od šestih mesecev, in sicer največ za čas upravičene odsotnosti.

1., 3. in 4. člen pomenijo uskladitev s spremembo v 2. členu.

6. člen določa kratek vacatio legis splošnega akta (naslednji dan po objavi v Uradnem listu Republike Slovenije) zaradi nujnosti, da se zagotovi njegova uporaba že v potekajočem Javnem razpisu za (so)financiranje raziskovalnih projektov za leto 2024, kot to določa 5. člen.